b'\n_START_ARTICLE_\nLjudska univerza Kranj\n_START_SECTION_\nUstanovitev Delavske univerze Kranj\n_START_PARAGRAPH_\nDelavska univerza Kranj je bila ustanovljena z odlokom o ustanovitvi 26.11.1959 s strani Ob\xc4\x8dinskega ljudskega odbora Kranj. Naloga zavoda je bila sodelovati pri usposabljanju odraslih oseb za opravljanje dru\xc5\xbebenih opravil in pomagati pri njihovem splo\xc5\xa1nem in strokovnem izobra\xc5\xbeevanjem. Zavod je gospodaril s premo\xc5\xbeenjem, ki se mu ga je dodelilo in ki si ga je pridobil iz lastnih sredstev in dotacij. Zavod je bil finan\xc4\x8dno samostojen._NEWLINE_Zaradi velike potrebe po izobra\xc5\xbeevanju odraslih je Delavska univerza Kranj kmalu izvajala mno\xc5\xbeico raznolikih programov. Po vojni se je v Sloveniji pospe\xc5\xa1eno gradila industrija in razvijalo gospodarstvo, ki je potrebovalo strokovno izobra\xc5\xbeen kader. Ker zaposleni tovrstno izobrazbo niso dobili v \xc5\xa1olah, je za njihovo izobra\xc5\xbeevanje poskrbela Delavska univerza v sodelovanju s podjetji in zunanjimi strokovnjaki. Stavba je kmalu postala premajhna za vse programe, zato so bili primorani najeti prostore tudi drugod._NEWLINE_Sede\xc5\xbe Delavske univerze Kranj je bil ob ustanovitvi Park svobode 2, Kranj (dana\xc5\xa1nja Gimnazija Kranj). 26.9.1963 pa se Delavska univerza Kranj seli v nove prostore, v Slav\xc4\x8devo vilo, na Cesti Staneta \xc5\xbdagarja 1, Kranj, kjer se nahaja \xc5\xa1e danes._NEWLINE_10.7.1965 se po odlo\xc4\x8dbi skup\xc5\xa1\xc4\x8dine ob\xc4\x8dine Kranj ime Delavske univerze spremeni v Delavska univerza \xc2\xbbTomo Brejc\xc2\xab\xc2\xa0Kranj._NEWLINE_31.3.1966 skup\xc5\xa1\xc4\x8dina ob\xc4\x8dine Kranj izda soglasje k odlo\xc4\x8dbi o ustanovitvi osnovne \xc5\xa1ole za odrasle, ki jo je sprejela delovna skupnost Delavske univerze Tomo Brejc Kranj z dne 24.3.1966. _NEWLINE_12.8.1966 je Delavska univerza \xc2\xbbTomo Brejc\xc2\xab\xc2\xa0Kranj vlo\xc5\xbeila zahtevek za vpis spremembe dejavnosti v register na Okro\xc5\xbeno gospodarsko sodi\xc5\xa1\xc4\x8de v Ljubljani. Predmet poslovanja delavske univerze je odslej postala organizacija in izvajanje dru\xc5\xbebenega izobra\xc5\xbeevanja in vzgoje, pa tudi osnovno, splo\xc5\xa1no in strokovno izobra\xc5\xbeevanje, ki jih narekujejo potrebe in interesi ob\xc4\x8danov ter delovnih in dru\xc5\xbebeno politi\xc4\x8dnih organizacij.\n_START_SECTION_\nProgram izobra\xc5\xbeevalnih nalog Delavske univerze Kranj\n_START_PARAGRAPH_\nS sprejetjem republi\xc5\xa1kega zakona o izobra\xc5\xbeevalnih organizacijah\xc2\xa0 iz leta 1971 so delavske univerze kot izobra\xc5\xbeevalne institucije postale del enotnega vzgojno \xe2\x80\x93 izobra\xc5\xbeevalnega sistema SRS. Zakon je tudi dolo\xc4\x8dal, da mora delavska univerza poleg drugih pogojev imeti tudi program izobra\xc5\xbeevalnih nalog, ki jih trajno opravlja. _NEWLINE_V sedemdesetih letih se je \xc2\xa0poleg dru\xc5\xbebenega izobra\xc5\xbeevanja, splo\xc5\xa1nega izobra\xc5\xbeevanja in osnovne \xc5\xa1ole izvajala tudi \xc5\xa1ola za \xc5\xbeivljenje in \xc5\xa1ola za star\xc5\xa1e, ki jih je financirala temeljna izobra\xc5\xbeevalna skupnost Kranj (oz. ob\xc4\x8dina Kranj)._NEWLINE_Leta 1988 je bila ustanovljena tudi Avto \xc5\xa1ola pri Delavski univerzi \xc2\xbbTomo Brejc\xc2\xab\xc2\xa0Kranj, ki je delovala do leta 1991. Avto\xc5\xa1ola je imela skromen vozni park \xe2\x80\x93 4 do 5 vozil. Prva vozila so bila znamke Zastava Yugo in Zastava 750 \xe2\x80\x93\xc2\xbbfi\xc4\x8do\xc2\xab._NEWLINE_Iz poro\xc4\x8dila finan\xc4\x8dne realizacije v letih 68 -71 je razvidno, da je bilo zanimanje gospodarskih in drugih organizacija za izobra\xc5\xbeevalne programe vedno ve\xc4\x8dje. Tudi dele\xc5\xbe samopla\xc4\x8dnikov se je iz leta v leto ve\xc4\x8dal._NEWLINE_Posledi\xc4\x8dno se je tudi ve\xc4\x8dalo \xc5\xa1tevilo zaposlenih in zunanjih sodelavcev.\n_START_SECTION_\nDelavska univerza Kranj in vpetost v regionalno okolje\n_START_PARAGRAPH_\nDelavska univerza Kranj je bila v preteklosti tako kot danes Ljudska univerza Kranj zelo vpeta v dogajanje ob\xc4\x8dine in \xc5\xbeivljenje ob\xc4\x8danov v o\xc5\xbeji in \xc5\xa1ir\xc5\xa1i regiji, saj je bila in je \xc5\xa1e vedno po dejavnosti najve\xc4\x8dja delavska oz. ljudska univerza v regiji. _NEWLINE_Ob dru\xc5\xbebeno politi\xc4\x8dni podpori skupnosti je skozi leta utrjevala svoj ugled in poslanstvo. Prispevala je k dvigu izobrazbe v regiji in s tem k zmanj\xc5\xa1anju kadrovskih neskladij\xc2\xa0 in k rasti splo\xc5\xa1ne kulture in znanja. Njen program vzpodbuja k izobra\xc5\xbeevanju tako na strokovnem kot tudi na splo\xc5\xa1no izobra\xc5\xbeevalnem podro\xc4\x8dju._NEWLINE_Delavska univerza je v \xc4\x8dasu od svojega nastanka pa do danes poleg izobra\xc5\xbeevalne dejavnosti vseskozi izvajala tudi svetovalno dejavnost. V preteklosti je skrbela tudi za u\xc4\x8dila in u\xc4\x8dne pripomo\xc4\x8dke ter gradila svojo tiskarsko slu\xc5\xbebo._NEWLINE_V letih 1991 \xe2\x80\x93 1995 se Delavska univerza \xc2\xbbTomo Brejc\xc2\xab\xc2\xa0Kranj preimenuje v Ljudsko univerzo Kranj in poslopje dobi dana\xc5\xa1nji videz.'